
DECISIÓ 10/05

Assumpte: Programa Prohibit als pares, emès per Ràdio Flaixbac

1. Els mesos de febrer a maig de 2005, 89 persones formulen una reclamació en relació amb el programa esmentat. Les persones reclamants manifesten que la tasca educativa en matèria de sexualitat és un dret i un deure dels pares i en aquest programa defensen el posicionament contrari: l’educació sexual del jovent depèn dels locutors. Les persones reclamants manifesten que el contingut del programa no era apropiat per emetre en horari protegit.  També consideren que la conducta dels presentadors del programa és irreverent i que s’incita els i les joves a tenir comportaments no adequats i desmesurats.

2. El 5 d’abril de 2005, se sol·liciten a Ràdio Flaixbac, els programes emesos el 29, 30 i 31 de març i l’1 d’abril, a fi i efecte de poder analitzar-ne el contingut. El 20 d’abril Flaixbac lliura al CAC una còpia de les emissions en format CD.
3. S’analitzen els programes emesos el 29, 30, 31 de març i l’1 d’abril de 2005, conduïts per Josep Lobató, la Venus que atén les trucades i en respon la majoria, i Oriol Sàbat, que repassa els missatges de mòbil, fòrum i xat. 

El programa Prohibit als pares es defineix com un espai que es considera transgressor, desimbolt i que connecta amb l’audiència majoritàriament juvenil. Els i les oients fan bromes als conductors del programa en aquesta mateixa línia.

En cap cas es considera que es tracti d’un programa educatiu, sinó que intenta donar una resposta ràpida a les preguntes que formulen els i les oients en un to col·loquial i fent servir un argot juvenil. Es tracta de preguntes que, com ells mateixos manifesten, no s’atreveixen a formular a ningú.

El contingut del programa versa generalment sobre els problemes sexuals i sobre les relacions que tenen amb els seus amics i amigues. De vegades demanen ajuda als conductors del programa perquè els ajudin a solucionar els seus problemes per antena. Els conductors del programa faciliten la resposta a les preguntes que se’ls formulen o bé truquen en directe a la persona afectada del possible conflicte, a fi i efecte d’acostar posicionaments.
El ritme del programa és molt ràpid i s’alternen preguntes en directe amb altres de recollides del fòrum creat al portal web de l’operador de ràdio i/o del xat.

El programa conté una secció denominada ‘Venjança en directe’ que, com el seu nom indica, és una venjança pensada contra alguna persona implicada en un conflicte de tipus sentimental i/o de relació afectiva. El programa posa en contacte telefònic les dues persones protagonistes i, en un primer moment, només ho sap la persona que sol·licita la venjança, que dóna a conèixer a tota l’audiència el problema que tenen. Els conductors del programa intervenen en les confessions, a vegades per intentar solucionar els conflictes. Sembla que les persones que participen no s’ho prenen malament i diuen que ja en parlaran personalment i fins i tot demanen “si poden saludar”. La persona afectada de la venjança, no és conscient fins al darrer moment que està en antena. El contingut de les venjances es reprodueixen parcialment en els programes successius. Els conductors del programa insisteixen per antena que s’han de preparar prèviament les venjances per assegurar-se que la persona sobre qui recau estigui disponible quan se la truqui.

      Pel que fa al discurs verbal, s’utilitzen de manera freqüent expressions de l’argot adolescent.

En aquelles consultes que tenen implicacions mèdiques, o que directa o indirectament poden tenir repercussions sobre la salut dels joves, els conductors del programa recomanen la consulta a especialistes.

El programa s’emet de dilluns a divendres de les 23.00 hores a la una de la matinada. L’eslògan del programa és: “L’únic programa que no s’atreveixen a fer altres emissores”. Durant tot el programa s’insereix música actual i publicitat relaciona amb centres formatius, piercings, espectacles, CD i DVD.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 15 de juny de 2005, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima les reclamacions atès que el programa Prohibit als pares s’emet a les 23.00 hores, en horari nocturn. Així mateix, considera que el programa, en cap cas, té una finalitat educativa, sinó que és un espai obert als i les adolescents,  d’intercanvi d’opinions, que, aprofitant les tecnologies de la informació, intenta donar resposta a qüestions que preocupen els joves.

Pel que fa la secció ‘Venjança en directe’, el Consell requereix que l’operador de ràdio respecti en tot moment la intimitat i l’honor de les persones, ja que el respecte a aquests drets constitueix un límit a l’exercici de la llibertat d’expressió. Totes les persones involucrades en aquest supòsit han de donar prèviament la seva autorització per sortir en antena.

5. El Consell acorda comunicar aquesta decisió a les persones interessades i a Ràdio Flaixbac.

Barcelona, 15 de juny de 2005

El president,

Francesc Codina i Castillo

